དུག་སྤོས། མར་མེ། དྲི་ཆབ། ཞལ་ཟས། གཞན་ཡང་རོལ་མོ་དང་འཕན་གདུགས་ལ་སོགས་པའི་མཆོད་རྫས་བསམ་གྱི་མི་ཁྱབ་པ་དྭངས་ཤིང་ཐོག་པ་མེད་པ་ནམ་མཁའ་ཐམས་ཅད་གང་བར་གྱུར། ཨོཾ་ཨརྒྷཾ། པཱ་དྱཾ། པུཥྤེ། དྷཱུ་པེ། ཨཱ་ལོ་ཀེ གནྡྷེ། ནཻ་ཝི་དྱ། ཤཔྟ་ཨཱཿཧཱུྃ།
རྣམས་སོ་སོའི་ཕྱག་རྒྱ་དང་བཅས་པས་བྱིན་གྱིས་རླབས། དེ་ནས་ཚིགས་བཅད་ཀྱི་དུས་ལག་གཉིས་ཐལ་མོ་སྦྱར། སོ་སོའི་སྔགས་ཀྱི་མཐར་པད་སྐོར་དང་། རང་རང་གི་ཕྱག་རྒྱའི་མཐར་སེ་གོལ་ཏོག་པ་དང་བཅས་པ་བྱ་ཞིང་།
རབ་འབྱམས་རྒྱ་མཚོ་དཔག་མེད་ན། །མཆོད་ཡོན་ཇི་སྙེད་ཡོད་པ་དང་། །བདག་གིས་གུས་པར་བཤམས་པ་འདི། །ཇི་སྙེད་རྒྱལ་བ་སྲས་དང་བཅས། །དེ་སྙེད་རྣམས་ལ་བདག་འབུལ་ན། །ཐུགས་རྗེ་མངའ་བ་ཁྱེད་རྣམས་ཀྱི། །ཅི་བདེ་བར་ནི་བཞེས་ནས་ཀྱང་། །སེམས་ཅན་དོན་ཀུན་མཛད་དུ་གསོལ། །ཨོཾ་གུ་རུ་བུདྡྷ་བོ་དྷི་སཏྭ་ས་པ་རི་ཝ་ར་ཨརྒྷཾ་པྲ་ཏཱིཙྪ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་ཧཱུྃ།
ཞེས་པས་མཆོད་ཡོན་དང་། དེ་བཞིན་དུ་ཚིགས་བཅད་སྔགས་གོང་འོག་ཐམས་ཅད་འདྲ་བར་བྱས་ལ།
མེ་ཏོག་ཇི་སྙེད༞ པུཥྤེ༞ གདུག་སྤོས་དང་། དྷུ་པེ༞ སྣང་གསལ་དང་། ཨཱ་ལོ་ཀེ༞ དྲི་ཆབ་དང་། གནྡྷེ༞ ཞལ་ཟས་དང་། ནཻ་ཝི་དྱ༞ རོལ་མོ་ཇི་སྙེད་ཡོད་པ་དང་། ཨོཾ་གུ་རུ་བུདྡྷ་བོ་དྷི་སཏྭ་ས་པ་རི་ཝ་ར།
ཞེས་སོགས་རོལ་ཆེན་བྱ་ཞིང་།
ཨོཾ་བཛྲ་དྷརྨ་ར་ཎི་ཏ་
སོགས། ཡང་ན།
མཆོད་ཡོན་ཕལ་ཆེར་མཆོད་ཡོན་བླ་བྲེ་དང་། །མཆོད་ཡོན་བཀོད་པའི་འོད་ཟེར་རབ་རྒྱས་ཤིང་། །མཆོད་ཡོན་སྣ་ཚོགས་ཀུན་ཏུ་དགྲམ་བྱས་ནས། །བདག་ཉིད་ཆེན་པོ་དཔལ་ལྡན་བླ་མ་མཆོད། །
ཅེས་སོགས་དང་། ཡང་ན།
སྟོང་གསུམ་འདིའམ་སྟོང་གསུམ་གཞན་དག་ན། །ལྷ་རྫས་མཆོད་ཡོན་ཇི་སྙེད་ཡོད་པ་རྣམས། །དཔལ་ལྡན་བླ་མ་རྡོ་རྗེ་འཆང་ལ་འབུལ། །ཐུགས་རྗེས་འགྲོ་བའི་དོན་དུ་བཞེས་སུ་གསོལ། །
ཞེས་སོགས་དང་། ཡང་ན།
ཞིང་ཁམས་རྒྱ་མཚོ་མ་
སོགས། དེ་གསུམ་ཆར་གྱི་སྔགས་ཀྱི་སྦྱར་ཚུལ་གོང་དང་འདྲའོ། །རྒྱས་ཤིང་སྤྲོས་པ་ལ་དགའ་ན། རིག་མ་བཅུ་དྲུག་གིས་མཆོད་པའང་བྱ་སྟེ། རང་གི་སྙིང་ཁ་ནས་རིག་མ་བཅུ་དྲུག་དཔག་ཏུ་མེད་པ་སྤྲོས་ལ། དེ་རྣམས་ཀྱིས་བླ་མ་འཁོར་བཅས་མཆོད་པར་བསམ་ཤིང་། སོ་སོའི་ཕྱག་རྒྱ་རྣམས་བྱས་ལ།
དབང་སྔོན་མདོག་མཚུངས་རྡོ་རྗེ་པི་ཝཾ་མ། །སྣ་ཚོགས་གོས་དང་རྒྱན་གྱིས་རབ་མཛེས་མ། །ནམ་མཁའ་གང་བར་སེམས་ཀྱིས་རབ་སྤྲུལ་ནས། །དཔལ་ལྡན་བླ་མ་པི་ཝཾ་སྒྲ་ཡིས་མཆོད། །ཨོཾ་གུ་རུ་བུདྡྷ་བོ་དྷི་སཏྭ་ས་པ་རི་ཝ་ར་ཨོཾ་བཛྲ་ཝི་ནེ་ཕཊ།
ཅེས་དང་། དེ་བཞིན་དུ་རྐང་པ་བར་མ་གཉིས་ཐམས་ཅད་ལ་འདྲ་བར་སྦྱར་ལ།
གསེར་ཟངས་མདོག་མཚུངས་རྡོ་རྗེ་གླིང་བུ་མ། །སྣ་ཚོགས་གོས་དང་རྒྱན་གྱིས་རབ་མཛེས་མ། །ནམ་མཁའ་གང་བར་སེམས་ཀྱིས་རབ་སྤྲུལ་ནས། །དཔལ་ལྡན་བླ་མ་གླིང་བུའི་སྒྲ་ཡིས་མཆོད། །ཨོཾ་བཛྲ་ཝཱ་སེ་ཧཱུྃ་ཧཱུྃ་ཕཊ། པདྨ་རཱ་གའི་མདོག་མཚུངས་རྫ་རྔ་མ། །སྣ་ཚོགས་དགོས་དང་རྒྱན་གྱིས་རབ་མཛེས་མ། །ནམ་མཁའ་གང་བར་སེམས་ཀྱིས་རབ་སྤྲུལ་ནས། །དཔལ་ལྡན་བླ་མ་རྫ་རྔའི་སྒྲ་ཡིས་མཆོད། །ཨོཾ་བཛྲ་མྲྀ་དཾ་གེ་ཧཱུྃ་ཧཱུྃ་ཕཊ། མརྒད་མདོག་མཚུངས་རྡོ་རྗེ་རྔ་ཟླུམ་མ། །སྣ་ཚོགས་གོས་དང་རྒྱན་གྱིས་རབ་མཛེས་མ། །ནམ་མཁའ་གང་བར་སེམས་ཀྱིས་རབ་སྤྲུལ་ནས། །དཔལ་ལྡན་བླ་མ་རྔ་ཟླུམ་སྒྲ་ཡིས་མཆོད། ཨོཾ་བཛྲ་མུ་རཉྫེ་ཧཱུྃ་ཧཱུྃ་ཕཊ། ལི་ཁྲིའི་མདོག་མཚུངས་རྡོ་རྗེ་བཞད་པ་མ། །སྣ་ཚོགས་གོས་དང་རྒྱན་གྱིས་རབ་མཛེས་མ། །ནམ་མཁའ་གང་བར་སེམས་ཀྱིས་རབ་སྤྲུལ་ནས། །དཔལ་ལྡན་བླ་མ་བཞད་པའི་བདེ་བས་མཆོད། །ཨོཾ་བཛྲ་ཧ་སྱེ་ཧཱུྃ་ཧཱུྃ་ཕཊ། ནམ་མཁའི་མདོག་མཚུངས་རྡོ་རྗེ་སྒེག་མོ་མ། །སྣ་ཚོགས་གོས་དང་རྒྱན་གྱིས་རབ་མཛེས་མ། །ནམ་མཁའ་གང་བར་སེམས་ཀྱིས་རབ་སྤྲུལ་ནས། །དཔལ་ལྡན་བླ་མ་སྒེག་མཛེས་བདེ་བས་མཆོད། །ཨོཾ་བཛྲ་ལཱ་སྱེ་ཧཱུྃ་ཧཱུྃ་ཕཊ། གུར་གུམ་མདོག་མཚུངས་རྡོ་རྗེ་གླུ་ལེན་མ། །སྣ་ཚོགས་གོས་དང་རྒྱན་གྱིས་རབ་མཛེས་མ། །ནམ་མཁའ་གང་བར་སེམས་ཀྱིས་རབ་སྤྲུལ་ནས། །དཔལ་ལྡན་བླ་མ་སྙན་པའི་གླུ་ཡི་མཆོད། །ཨོཾ་བཛྲ་གཱིརྟི་ཧཱུྃ་ཧཱུྃ་ཕཊ། པྲི་ཡའི་མདོག་མཚུངས་རྡོ་རྗེ་གར་མཁན་མ། །སྣ་ཚོགས་གོས་དང་རྒྱན་གྱིས་རབ་མཛེས་མ། །ནམ་མཁའ་གང་བར་སེམས་ཀྱིས་རབ་སྤྲུལ་ནས། །དཔལ་ལྡན་བླ་མ་མཛེས་པའི་གར་གྱིས་མཆོད། །ཨོཾ་བཛྲ་ནྲི་ཏྱེ་ཧཱུྃ་ཧཱུྃ་ཕཊ། ཟླ་བའི་མདོག་མཚུངས་རྡོ་རྗེ་མེ་ཏོག་མ། །སྣ་ཚོགས༞ །ནམ་མཁའ༞ །དཔལ་ལྡན་བླ་མ་མེ་ཏོག་སིལ་མས་མཆོད། །ཨོཾ་བཛྲ་པུཥྤཾ་ཧཱུྃ་ཧཱུྃ་ཕཊ། ཨིནྡྲ་ནི་ལའི་མདོག་མཚུངས་གདུག་སྤོས་མ། །སྣ་ཚོགས༞ །ནམ་མཁའ༞ །དཔལ་ལྡན་བླ་མ་བདུག་སྤོས་སྤྲིན་གྱིས་མཆོད། །ཨོཾ་བཛྲ་དྷཱུ་པེ་ཧཱུྃ་ཧཱུྃ་ཕཊ། ཉི་མའི་མདོག་མཚུངས་རྡོ་རྗེ་མར་མེ་མ། །སྣ་ཚོགས༞ །ནམ་མཁའ༞ །དཔལ་ལྡན་བླ་མ་མར་མེའི་འཕྲེང་བས་མཆོད། །ཨོཾ་བཛྲ་དཱི་པཾ་ཧཱུྃ་ཧཱུྃ་ཕཊ། སིནྡྷུའི་མདོག་མཚུངས་རྡོ་རྗེ་དྲི་ཆབ་མ། །སྣ་ཚོགས༞ །ནམ་མཁའ༞ །དཔལ་ལྡན་བླ་མ་དྲི་བཟང་བྱུག་པས་མཆོད། །ཨོཾ་བཛྲ་གནྡྷེ་ཧཱུྃ་ཧཱུྃ་ཕཊ། ཆུ་ཤེལ་མདོག་མཚུངས་གཟུགས་ཀྱི་རྡོ་རྗེ་མ། །སྣ་ཚོགས་གོས་དང་རྒྱན་གྱིས་རབ་མཛེས་མ། །ནམ་མཁའ༞ །དཔལ་ལྡན་བླ་མ་གཟུགས་མཛེས་བདེ་བས་མཆོད། །ཨོཾ་རཱུ་པ་བཛྲི་ཧཱུྃ་ཧཱུྃ་ཕཊ། རྩོད་ཀྱི་མདོག་མཚུངས་རོ་ཡི་རྡོ་རྗེ་མ། །སྣ་ཚོགས༞ །ནམ་མཁའ༞ །དཔལ་ལྡན་བླ་མ་རོ་ཡི་བདེ་བས་མཆོད། །ཨོཾ་རཱ་ས་བཛྲི་ཧཱུྃ་ཧཱུྃ་ཕཊ། སྣ་ཚོགས་མདོག་མཚུངས་རེག་བྱ་རྡོ་རྗེ་མ། །སྣ་ཚོགས༞ །ནམ་མཁའ༞ །དཔལ་ལྡན་བླ་མ་རེག་བྱའི་བདེ་བས་མཆོད། །ཨོཾ་སྤརྴེ་བཛྲེ་ཧཱུྃ་ཧཱུྃ་ཕཊ། སྟོན་ཟླའི་མདོག་མཚུངས་ཆོས་དབྱིངས་རྡོ་རྗེ་མ། །སྣ་ཚོགས་གོས་དང་རྒྱན་གྱིས་རབ་མཛེས་མ། །ནམ་མཁའ་གང་བར་སེམས་ཀྱིས་རབ་སྤྲུལ་ནས། །དཔལ་ལྡན་བླ་མ་ཆོས་ཁམས་བདེ་བས་མཆོད། །ཨོཾ་དྷརྨ་དྷཱ་ཏུ་བཛྲི་ཧཱུྃ་ཧཱུྃ་ཕཊ།
ཅེས་བརྗོད་དོ། །རྒྱལ་སྲིད་སྣ་བདུན་གྱི་མཆོད་པ་ནི།
ཨོཾ་སརྦ་བིད་ཧོཿ
ཞེས་པས་རིན་ཆེན་སྣ་བདུན་སྤྲུལ་ལ།
བདེ་བར་གཤེགས་པ་ཐམས་ཅད་ལ། །
སོགས་ནས།
ཆོས་ཀྱི་འཁོར་ལོ་བསྐོར་བར་ཤོག །ཨོཾ་གུ་རུ་བུདྡྷ་བོདྷི་སཏྭ་ས་པ་རི་ཝ་ར་ཙཀྲ་རཏྣ་པཱུ་ཛི་ཏེ་སྭཱ་ཧཱ།
ཞེས་བརྗོད་པ་སོགས་རིགས་འགྲེ། དེ་ནས་འདོད་ཡོན་ལྔའི་མཆོད་པ་ནི།
ཁ་དོག་དབྱིབས་ལེགས་ཡིད་འོང་རྒྱན་འཕྲེང་ལྡན། །
སོགས་ནས།
སྤརྴེ།
ཞེས་པ་ཡན་གྱི་མཆོད། མཎྜལ་འབུལ་བའི་ཚུལ་ནི། རྒྱན་སུམ་ཅུ་སོ་བདུན་རིན་པོ་ཆེ་ལས་གྲུབ་པའམ། མར་ཐུད་ལ་སོགས་པ་ལ་གཟོས་པ་བཀོད་ཀྱང་རུང་སྟེ། མཆོད་གཡོག་པས་ལག་པ་གཡོན་པས་མཎྜལ་གཟུང་གཡས་པས་སྤོས་རེངས་ཐོགས་ཏེ།
ཨོཾ་བཛྲ་བྷུ་མི་ཨཱཿཧཱུྃ། གཞི་ཡོངས་སུ་དག་པ་དབང་ཆེན་གསེར་གྱི་ས་གཞིའི་སྟེང་དུ། ཨོཾ་བཛྲ་རེ་ཁེ་ཨཱཿཧཱུྃ། ཕྱི་ལྕགས་རི་འཁོར་ཡུག་གིས་བསྐོར་བའི་དབུས་སུ་ཧཱུྃ། རིའི་རྒྱལ་པོ་རི་རབ་
ནས།
བཞེས་ནས་བྱིན་གྱིས་བརླབ་ཏུ་གསོལ་
གྱི་བར་དང་།
གང་གིས་མཆོད་རྫས། ཞིང་ཁམས་རྒྱ་མཚོ། །
ཞེས་སོགས་ནས།
ཨོཾ་གུ་རུ་བུདྡྷ་བོདྷི་སཏྭ་ས་པ་རི་ཝཱ་ར་མཎྜ་ལ་པཱུ་ཛ་མེ་གྷ་ས་མུ་དྲ་སྤ་ར་ཎ་ས་མ་ཡེ་ཧཱུྃ།
ཞེས་པས་མཎྜལ་ཕུལ། དེ་ནས་སྡིག་བཤགས་སོགས་བྱ་བ་ནི།
བདག་ནི་ཐོག་མེད་དུས་ནས་སུ། །
སོགས་ནས།
ཇི་ལྟར་བསྔོས་བཞིན་འགྲུབ་པར་ཤོག་
གི་བར། དེ་ནས་རྩ་བའི་བླ་མ་སངས་རྒྱས་ཀུན་འདུས་ཀྱི་ངོ་བོ་ལ་གསོལ་བ་ཕུར་ཚུགས་སུ་བཏབ་པར་བསམ་ལ།
ཕྱོགས་བཅུ་དུས་གསུམ་གྱི་དེ་བཞིན་བཤེགས་པ་ཐམས་ཅད་ཀྱི་སྐུ་གསུང་ཐུགས་ཡོན་ཏན་འཕྲིན་ལས་ཐམས་ཅད་ཀྱི་ངོ་བོར་གྱུར་པ་
སོགས།
དངོས་པོ་ཐམས་ཅད་ཀྱི་བླ་མ་དམ་པ་མཉེས་པར་བྱས་ཏེ་
སོགས།
རྡོ་རྗེ་འཆང་ཆེན་པོའི་གོ་འཕང་ཐོབ་པར་བྱིན་གྱི་བརླབས་ཏུ་གསོལ།
ཞེས་པས་གསོལ་བ་བཏབ། དེ་ནས་འཁོར་རྣམས་རྩ་བའི་བླ་མ་ལ་རིམ་གྱིས་ཐིམ། བླ་མ་རང་གི་སྤྱི་བོར་བསམས་ལ།
དཔལ་ལྡན་རྩ་བའི་བླ་མ་རིན་པོ་ཆེ། །བདག་གི་སྤྱི་བོར་པདྨོའི་གདན་བཞུགས་ལ། །བཀའ་དྲིན་ཆེན་པོའི་སྒོ་ནས་རྗེས་བཟུང་སྟེ། །སྐུ་གསུང་ཐུགས་ཀྱི་དངོས་གྲུབ་སྩལ་དུ་གསོལ། །
ཞེས་གསོལ་བ་བཏབ་པས། བླ་མ་རང་གི་སྤྱི་བོ་ནས་ཐིམ། སྙིང་པདྨ་འདབ་བརྒྱད་དུ་གསལ་བའི་དབུས་སུ་ཟླ་བའི་དཀྱིལ་འཁོར་གྱི་སྟེང་དུ་བཞུགས་པ། རང་ཉིད་ཀྱི་ཐོས་སོགས་ཀྱི་ཡོན་ཏན་གྱིས་མཆོད་པར་བསམ་ལ།
ཐོས་པ་རྒྱ་མཚོའི་མཆོོད་ཡོན་ཀུན་ནས་འཁྱིལ། །
སོགས་ནས།
འགྲོ་བའི་བླ་མ་རྟག་ཏུ་མཉེས་གྱུར་ཅིག །
ཅེས་པས་མཆོད་ལ། སླར་ཡང་གསོལ་བ་འདེབ་པ་ནི།
སྡུག་བསྔལ་ཆུ་བོ་བཞི་ཡིས་གྲུར་ཞུགས་ཏེ། །ཤིན་ཏུ་བརྒལ་དཀའ་འཁོར་བའི་རྒྱ་མཚོ་ལས། །བླ་མ་དམ་པའི་ཐུགས་རྗེའི་ལྕགས་ཀྱུ་ཡིས། །བདེ་ཆེན་ཐར་པའི་གནས་སུ་དྲང་དུ་གསོལ། །བདག་ཏུ་འཛིན་པའི་གཅོང་རོང་ནང་ཞུགས་པའི། །སྐྱེ་བའི་ཆུ་བོ་བཟློག་པར་དཀའ་མོད་ཀྱང་། །ལས་ཀྱི་དབང་གིས་དམྱལ་བ་མྱོང་ན་ཡང་། །དམ་པ་ཁྱེད་ལས་སྐྱབས་གཞན་མ་མཆིས་སོ། །
ཞེས་པས་གསོལ་བ་བཏབ།
རྒྱལ་མཚན་རྩེ་མོ་དབང་གི་རྒྱལ་པོ་ལྟར་
སོགས། དེ་ནས་རྩ་བརྒྱུད་ཀྱི་བླ་མ་རྣམས་ལ་གསོལ་བ་འདེབས་པ་ནི། ཚིག་ཅི་ཤེས་ཀྱི་གསོལ་བ་བཏབ་ན་ལེགས་ལ། བསྡུ་ན་དེའི་རྗེས་སུ།
བདག་ནི་དེང་ནས་ཚེ་རབས་ཐམས་ཅད་དུ། །གང་གི་མཚན་ཡང་བགྲང་ཡས་བསྐལ་པའི་བར། །རྙེད་པར་དཀའ་བའི་རྗེ་བཙུན་རྡོ་རྗེ་འཆང་། །ཚར་པ་ཆོས་རྗེའི་ཞབས་པད་བསྟེན་པར་ཤོག །
ཅེས་སོགས་སྐབས་སུ་བབ་ཅིང་འབྲེལ་ཆགས་པའི་སྨོན་ལམ་ཡིད་ཆེས་པར་བཏབ་པའི་མཐར།
རྡོ་རྗེ་འཆང་དབང་བདག་མེད་བིརྺ་པ། །
ཞེས་སོགས་ཀྱི་བཀྲ་ཤིས་ཀྱི་ཚིགས་སུ་བཅད་པ་དུ་མ་བརྗོད་ཅིང་། རོལ་མོའི་སྒྲ་རྒྱ་ཆེར་བྱའོ། །དེ་ལྟར་བླ་མ་མཆོད་པ་འདི་ཉིད་ཀྱི་རིག་མ་བཅུ་དྲུག་འབུལ་བ་ཡན་ཆད་ཕ་བླ་མ་རྡོ་རྗེ་འཆང་ཆེན་པོའི་ཞལ་སྔ་ནས་མཛད་དེ། ཅུང་མ་གྲུབ་པའི་མཚམས་སུ། རྗེ་བླ་མ་དམ་པའི་ཐུགས་ཀྱི་སྲས་རྡོ་རྗེ་མཆོད་པོ་བདོ་མཁར་བ་རིན་པོ་ཆེས་གནང་སྦྱིན་དང་བཅས་ཏེ་བཀས་བསྐུལ་བ་དང་། མདར་ནས་སྡེ་པ་རིན་པོ་ཆེ་ཡབ་ཡུམ་རྣམས་ཀྱིས་ཀྱང་བཀའ་གནང་བའི་ངོར་བན་རྒན་མཁྱེན་བརྩེས། རྗེ་བཙུན་རྡོ་རྗེ་འཆང་ཆེན་པོ་དེ་ཉིད་ཀྱི་གསུང་བགྲོས་དང་ཕྱག་ལེན་ཇི་ལྟ་བར་སྒྲིགས་ནས་ཕུལ་བ་འདིས་ཀྱང་། སེམས་ཅན་ཐམས་ཅད་ལ་བླ་མ་དམ་པའི་བྱིན་བརླབས་འཇུག་པར་གྱུར་ཅིག།
༈ །ནཱ་མ་གུ་ར་ཝེ། རྡོ་རྗེ་འཆང་དབང་བདག་མེད་བིརྺ་པ། །ནག་པོ་པ་དང་ཌཱ་མ་རུ་པ་དང་། །ཨ་ཝ་དྷུ་ཏི་ག་ཡ་དྷ་རའི་ཞབས། །འཕགས་ཡུལ་གསུང་ངག་བརྒྱུད་པའི་བཀྲ་ཤིས་ཤོག །བླ་ཆེན་འབྲོག་མི་སེ་སྟོན་སག་ཐང་པ། །ས་ཆེན་ཀུན་སྙིང་རྗེ་བཙུན་སྐུ་མཆེད་གཉིས། །ས་སྐྱ་པཎ་ཆེན་ཆོས་རྒྱལ་འཕགས་པའི་ཞབས། །བོད་ཡུལ་བསྟན་པའི་བདག་པོའི་བཀྲ་ཤིས་ཤོག །ཞང་སྟོན་ཆོས་རྗེ་གྲུབ་ཆེན་བྲག་ཕུག་པ། །ཆོས་རྗེ་བླ་མ་དཔལ་ལྡན་ཚུལ་ཁྲིམས་པ། བུདྡྷ་ཤྲཱི་དཔལ་ལྡན་ངོར་པའི་ཞབས། །གསུང་ངག་བསྟན་འཛིན་རྣམས་ཀྱི་བཀྲ་ཤིས་ཤོག །མཁས་གྲུབ་རྒྱལ་སྲས་དབང་པོ་མུས་ཆེན་པ། །གསང་ཆེན་བསྟན་པའི་མངའ་བདག་ས་སྐྱ་པ། །སྙན་བརྒྱུད་སློབ་བཤད་འཛིན་པའི་ཁའུ་པ། །དྲིན་ཅན་བླ་མ་མཆོག་གི་བཀྲ་ཤིས་ཤོག །དཀྱིལ་འཁོར་རྒྱ་མཚོའི་ཁྱབ་བདག་ཀྱཻ་རྡོ་རྗེ། །དམ་ཆོས་རྒྱ་མཚོའི་ཉིང་ཁུ་གསུང་ངག་མཆོག །བསྟན་འཛིན་རྒྱ་མཚོའི་གཙུག་རྒྱན་ས་སྐྱ་པ། །མཆོག་གསུམ་འགྲན་ཟླ་བྲལ་བའི་བཀྲ་ཤིས་ཤོག །བསྟན་བསྲུངས་ཀུན་གྱི་དེད་དཔོན་རྡོ་རྗེ་གུར། །བསྟན་འཛིན་བུ་ལྟར་སྐྱོང་བའི་འདོད་ཁམས་མ། །བསྟན་དགྲའི་གཤེད་མ་ཞིང་སྐྱོང་གདོང་བཞི་པ། །བསྟན་བསྲུངས་རྒྱ་མཚོའི་ཚོགས་ཀྱི་བཀྲ་ཤིས་ཤོག །འདོད་དགུའི་མཆོག་སྦྱིན་རྗེ་བཙུན་རིག་བྱེད་མ། །འདོད་ཡོན་ཆར་འབེབས་ལྷ་ཆེན་ཚོགས་ཀྱི་བདག །འདོད་པའི་རྒྱལ་པོ་ཁམས་གསུམ་དབང་སྡུད་ལྷ། །འདོད་དོན་བདེ་བླག་འགྲུབ་པའི་བཀྲ་ཤིས་ཤོག །
ཅེས་པའི་ཤིས་བརྗོད་ཀྱི་འཕྲེང་བ་འདིའང་བནྡྷེ་བློ་གསལ་གྱིས་སྦྱར་བའོ།། །།

ཚར་ཆེན་བློ་གསལ་རྒྱ་མཚོ།
དཔལ་ལྡན་བླ་མ་མཆོད་པའི་ཆོ་ག་དངོས་གྲུབ་རིན་པོ་ཆེའི་གཏེར་མཛོད།